บลจ.กรุงศรีมอง1-2ปีหุ้นไทยแตะ1,800จุด
บลจ.กรุงศรี มองหุ้นไทยทะยานต่อในช่วง 1-2 ปี ทำสถิติสูงสุดใหม่ 1,800 จุด เฮ!บริหารทริกเกอร์ฟันด์เข้าเป้า 2 กองทุน
14 มี.ค. 2556

บลจ.กรุงศรี มองหุ้นไทยทะยานต่อในช่วง 1-2 ปี ทำสถิติสูงสุดใหม่ 1,800 จุด เฮ!บริหารทริกเกอร์ฟันด์เข้าเป้า 2 กองทุน
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทยังมีมุมมองเป็นบวกต่อทิศทางของตลาดหุ้นไทย โดยมีแนวโน้มที่ตลาดหุ้นไทยจะปรับตัวขึ้นอย่างโดดเด่นในช่วง1 – 2 ปี และมีโอกาสที่ตลาดหุ้นไทยจะทำสถิติสูงสุดใหม่ที่ 1,800 จุดได้ 
อย่างไรก็ตามแม้ในระยะสั้นอาจพักฐานหรือผันผวนอยู่บ้าง  แต่ก็มีปัจจัยสนับสนุนตลาดหุ้นไทยหลายประการ ทั้งผนกระตุ้นเศรษฐกิจของรัฐบาลผ่านโครงการลงทุนโครงสร้างพื้นฐาน  และเงินลงทุนไหลเข้าในตลาดหุ้นไทยอย่างต่อเนื่อง  รวมทั้งภาพรวมของเศรษฐกิจและกำไรบริษัทจดทะเบียนยังเติบโตได้ดี 
นายฉัตรพี กล่าวว่า บริษัทยังประสบความสำเร็จในการบริหารกองทุนทริกเกอร์ต่อเนื่องกัน 2 กองทุนภายในเดือน มี.ค. ได้แก่ กองทุนเปิดกรุงศรีอิควิตี้ 4% พลัส 4% ทริกเกอร์ 2 (KFEQ4P4-2) และกองทุนเปิดกรุงศรีอิควิตี้ 4%พลัส4%ทริกเกอร์3 (KFEQ4P4 -3) โดยกองทุนตั้งเป้าจ่ายผลตอบแทนเมื่อหน่วยลงทุนมีมูลค่าเพิ่มขึ้นรวมกันประมาณ 8%  และมีจุดเด่นที่ผู้ลงทุนมีโอกาสรับผลตอบแทนเร็วขึ้นจากการรับซื้อคืนหน่วยลงทุนโดยอัตโนมัติ 2 ครั้ง เมื่อหน่วยลงทุนมีมูลค่าเพิ่มขึ้น 4% 
“บริษัทสามารถบริหารกองทุนทั้งสองเข้าเป้า 4% ครั้งที่ 1 ในเวลา 1 เดือนทั้งสองรอบในอัตราหน่วยละ 0.40 บาท โดยบริษัทได้นำเงินค่ารับซื้อคืนหน่วยลงทุนโดยอัตโนมัติของกองทุน KFEQ4P4-2 ไปซื้อหน่วยลงทุนของกองทุนเปิดกรุงศรีตราสารเงิน (KFCASH) ในวันที่ 11 มี.ค.2556 ผู้ลงทุนสามารถขายคืนหรือสับเปลี่ยนหน่วยลงทุนจากกองทุน KFCASH ไปยังกองทุนอื่นได้ตั้งแต่วันที่ 12 มี.ค.ที่ผ่านมา  
สำหรับกองทุน KFEQ4P4-3 บริษัทได้นำเงินค่ารับซื้อคืนหน่วยลงทุนโดยอัตโนมัติไปซื้อหน่วยลงทุนของกองทุน KFCASH ในวันที่ 14 มี.ค.2556 ผู้ลงทุนสามารถดำเนินการขายคืนหรือสับเปลี่ยนหน่วยลงทุนจากกองทุน KFCASH ไปยังกองทุนอื่นได้ตั้งแต่วันที่ 15 มี.ค.เป็นต้นไป